ทางด้านการประชุม ครม. วันอังคารที่ 3 ก.พ. ซึ่งมี พ.ต.ท.ทักษิณ ชินวัตร นายกรัฐมนตรี เป็นประธาน ที่มีการนำศิลปินดารานักร้องชื่อดังจากค่ายแกรมมี่ มาร่วมรณรงค์กินไก่ ผู้สื่อข่าวรายงานบรรยากาศว่า ก่อนการประชุม บรรยากาศเต็มไปด้วยความคึกคักเป็นพิเศษ เนื่องจากบริษัทสหฟาร์มได้มาตั้งบูธโชว์การทอดไก่ ด้วยอุณหภูมิความร้อนถึง 160 องศาเซลเซียส พร้อมนำผลิตภัณฑ์ที่ทำจากไก่มาแจกจ่ายให้สื่อมวลชน ข้าราชการ พร้อมทั้งเชิญชวน ครม.ให้บริโภคไก่ เพื่อสร้างความเชื่อมั่นและลดกระแสความตื่นตระหนกเรื่องไข้หวัดนก ขณะเดียวกัน กลุ่มศิลปินจากค่ายแกรมมี่ นำโดย นิโคลและแมวจีระศักดิ์ ปานพุ่ม, เจสัน ยัง, กวาง ศิริศิลป์ โชติจิตร วงเอบีนอร์มอล แอนนา อิสริยาภรณ์ จันทรโสภาคย์ และแอนดี้ วงดราก้อนไฟว์ ได้มาร่วมรณรงค์ให้ประชาชนหันมาบริโภคเนื้อไก่ปรุงสุก พร้อมกับแจกเอกสารเชิญชวนให้ประชาชน ไปร่วมงาน มหกรรมกินไก่ไทย ปลอดภัย 100% ที่ท้องสนามหลวงในวันที่ 7 ก.พ. โดย พ.ต.ท.ทักษิณ ชินวัตร นายกรัฐมนตรี จะลงมือปรุงอาหารให้ประชาชนรับประทานด้วยตัวเอง นอกจากนี้ยังมีการออกร้านอาหาร 350 บูธ ที่ทำจากเมนูไก่หลากหลายชนิด ไม่ว่าจะเป็นไก่ย่าง ไก่พะโล้ ผัดกะเพราไก่ แจกให้ประชาชนกิน